
R E F E R A T   D E   A P R O B A R E
privind constituirea Asociației de Dezvoltare Intercomunitară
 de Transport Public Zarand



În urma depunerii de către Municipiul Brad, în calitate de lider, a proiectului „Realizarea transportului public local cu mijloace ecologice în Municipiul Brad și Comuna Crișcior” în cadrul Planului Național de Redresare și Reziliență, Componenta 10 – Fondul Local, Investiția I.1.1: Înnoirea parcului de vehicule destinate transportului public (achiziția de vehicule nepoluante), acesta a fost declarat admis și a fost semnat Contractul de finanțare nr. 12583/08.11.2022.
Serviciile comunitare de utilităţi publice sunt definite de Legea nr. 51/2006, republicată, cu modificările şi completările ulterioare, ca fiind ”totalitatea activităţilor reglementate prin prezenta lege şi prin legi speciale, care asigură satisfacerea nevoilor esenţiale de utilitate şi interes public general cu caracter social ale colectivităţilor locale”. Din categoria serviciilor comunitare de utilităţi publice face parte şi transportul public local de călători.
Pentru satisfacerea intereselor comunităţilor locale, pentru asigurarea dezvoltării acestui serviciu public şi pentru exploatarea în interes comun a sistemului serviciului public de transport local de persoane prin curse regulate, Legea nr. 92/2007 privind serviciile publice de transport persoane în unităţile administrativ-teritoriale, cu modificările şi completările ulterioare, prevede că unităţile administrativ-teritoriale se pot asocia între ele în cadrul unui organism de utilitate publică, respectiv asociaţie de dezvoltare intercomunitară (ADI).
În acelaşi timp, Planul de mobilitate urbană durabilă al Municipiului Brad identifică printre problemele lipsa transportului public în municipiul Brad și zonele limitrofe, dar și necesitatea înfiinţării unei Asociaţii de Dezvoltare Intercomunitară în domeniul Transportului (ADI-Transport). Prin înfiinţarea ADI- Transport se va realiza o planificare eficientă a transportului public, se va crea o reţea integrată, eficientă din punct de vedere al costurilor şi se va îmbunătăţi accesibilitatea cetăţenilor la serviciile de transport public.
Extinderea transportului public în zona metropolitană va contribui la creșterea calității vieții cetățenilor în contextul creșterii mobilității prietenoase cu mediul iar acest fenomen va genera efecte pozitive asupra dezvoltării economice locale și regionale.
Astfel, având în vedere necesitatea realizării serviciului de transport public local și respectarea standardelor europene privind protecția mediului, precum și pentru respectarea principiilor ce stau la baza organizării serviciului de transport, am inițiat prezentul proiect de hotărâre prin care am propus constituirea Asociației de Dezvoltare Intercomunitară de Transport Public Zarand.
Pentru realizarea dezideratelor mai sus enunțate, este necesară:
- aprobarea asocierii Municipiului Brad, prin Consiliul Local al Municipiului Brad cu Comuna Crișcior, prin Consiliul Local al Comunei Crișcior, în vederea constituirii Asociației de Dezvoltare Intercomunitară de Transport Public Zarand, persoană juridică de drept privat și de utilitate publică;
- stabilirea sediului social al Asociației de Dezvoltare Intercomunitară de Transport Public Zarand, pe toată durata existenței acesteia, în spațiul aparținând domeniului public al Municipiului Brad situat în municipiul Brad, strada Independenței, nr. 2, județul Hunedoara (birou Transport Public Zarand) și, implicit, încheierea unui contract de comodat în acest sens;
- aprobarea patrimoniului social inițial al asociației de 5.000 lei și participarea Municipiului Brad la patrimoniul inițial cu o contribuție în numerar în valoare de 3.500 lei. Precizez că această obligație financiară se va suporta din bugetul local al Municipiului Brad.
- aprobarea Statutului "Asociației de Dezvoltare Intercomunitară de Transport Public Zarand" în forma prevăzută în Anexă;
- aprobarea achitării cotizației care, pentru primul an de activitate, se va stabili în Adunarea Generală de constituire a asociației;
- împuternicirea domnului Ștefan - Ioan Tiriteu, consilier personal în cadrul Cabinetului Primarului Municipiului Brad pentru îndeplinirea procedurilor prevăzute de lege pentru înregistrarea Asociației de Dezvoltare Intercomunitară de Transport Public Zarand în Registrul asociațiilor și fundațiilor de pe lângă Judecătoria Brad, județul Hunedoara;
- desemnarea Primarului Municipiului Brad ca reprezentant al Municipiului Brad în Adunarea Generală a Asociației de Dezvoltare Intercomunitară de Transport Public Zarand și împuternicirea acestuia pentru a semna, în numele și pe seama Municipiului Brad, Statutul asociației și contractul de comodat.
Față de cele menționate mai sus considerăm necesară inițierea proiectului de hotărâre pentru constituirea Asociației de Dezvoltare Intercomunitară de Transport Public Zarand.	                                                   
	În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	Invoc în susţinerea propunerii mele prevederile Legii nr. 51/2006 a serviciilor comunitare de utilități publice, republicată, cu modificările și completările ulterioare, ale Legii nr. 92/2007 privind serviciile publice de transport persoane în unitățile administrativ - teritoriale, cu modificările și  completările ulterioare, ale Ordonanței Guvernului nr. 26/2000 cu privire la asociații și fundații, cu modificările și completările ulterioare, ale art. 89 alin. 1 și alin. 2, art. 90 alin. 1, art. 91, art. 129 alin. 2 lit. d și lit. e coroborate cu alin. 7 lit. n și alin. 9 lit. a, art. 154 alin. 1 și art. 245 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată;

